Alegerile europene vor fi relevante doar după ce aflăm cine va câștiga alegerile prezidențiale din SUA în noiembrie, a explicat analistul de politică externă Dan Dungaciu, sâmbătă, la B1 TV.
Întrebat despre relațiile dintre țările componente ale Grupului de la Vișegrad (Polonia, Ungaria, Cehia și Slovacia), analistul român a explicat: „Norocul, dacă vreți, al României este că Vișegrad devine încet-încet o geografie, nu mai devine o entitate politică (…). S-a schimbat puterea în Polonia. Polonia nu mai are nevoie de Vișegrad cum avea anterior, pentru că nu mai are nevoie de Ungaria”.
„Știți care e «turul 2 al alegerilor europene»? Noiembrie 2024, alegerile din America. De fapt, alegerile europene, care vor defini într-un fel politic Europa, vor fi relevante doar după ce aflăm cine va fi președinte în Statele Unite. Că toate potențialitățile politice din Europa nu vor fi comprehensibile până după 5 noiembrie 2024, când vine președintele. Dumneavoastră credeți că Viktor Orban va fi la fel dacă la Casa Albă e Biden sau Trump? Evident că nu. Crede cineva că se comportă la fel doamna Meloni dacă este Biden sau Trump?”, a spus Dan Dungaciu.
„Noi, în intervalul acesta de timp, 16 iunie și 5 noiembrie, noi nu avem o politică europeană, noi nu știm. Fiecare își ține cărțile și așteaptă. Și atunci s-ar putea ca destinul Vișegradului să se schimbe și s-ar putea ca – Doamne, ferește! – Viktor Orban să nu mai aibă nevoie de Vișegrad”, a continuat analistul.